位遵睢麟之王化。仪辅孚邦。布穜稑于天官。职崇修壸。尔皇太子妃喜塔腊氏。祥传渭涘。淑著河洲。珩璜习虞汭之容。褕翟谨周门之则分荣少海。方宠命之司承。佐治内朝。尚徽音之克嗣。庆际十全之岁。肃肃鸡鸣。欢承五福之堂。诜诜螽羽。兹以皇帝嗣位初元是用立尔为皇后。锡以金册金宝。于戏。绎三朝之宝训敏德兰闱。树九室之芳型。扬辉桂殿钦此兹朕谨遵奉太上皇帝敕旨。举行册立典礼。尚其祗承无斁。嘉庆二年二月○戊寅。祭大社大稷。上亲诣行礼。○幸圆明园。○是日。未刻皇后崩。上还宫。至吉安所临奠。○谕内阁、本日皇后薨逝。一切典礼。仰蒙皇父太上皇特降敕旨。加恩照皇后例举行。第思朕日侍圣慈。一切禀承睿训。所有辍朝期内。各衙门章疏及引见等事。仍著照常呈递。王公大臣官员等、虽有素服之例。但皇后册立甫及一年。母仪未久。且昕夕承欢。诸取吉祥。此七日内。圆明园值日奏事之王大臣等、及引见人员。俱著常服。惟不挂珠。此礼以义起。天下臣民等、自当共喻朕崇奉皇父孝思。敬谨遵行。副朕专隆尊养至意。○己卯。上至吉安所大行皇后梓宫前奠酒。○壬午。孝康章皇后忌辰。遣官祭孝陵。○殷奠大行皇后。上至吉安所奠酒。○癸未。以奉移大行皇后梓宫于静安庄。命皇次子旻宁行启奠礼。○甲申。上以大行皇后梓宫奉移静安庄。至吉安所目送。○己丑。大行皇后殡宫行初祭礼。命皇次子旻宁行礼。○丙申。大祭大行皇后。上至静安庄奠酒。○戊戌。上问太上皇帝安。○奉太上皇帝命。赐大行皇后谥曰孝淑皇后。嘉庆二年三月○丁未。孝淑皇后满月致祭。命皇次子旻宁行礼。○戊申。命皇次子旻宁祭孝淑皇后殡宫。嘉庆二年四月○丁丑。上。御勤政殿听政。○孝淑皇后二满月致祭。命皇次子旻宁行礼。嘉庆二年五月○孝淑皇后三满月致祭。命皇次子旻宁行礼。○癸丑。上以孝淑皇后百日大祭。至静安庄殡宫前殿酒。嘉庆二年九月○丙子。上至静安庄孝淑皇后殡宫前、奠酒。○还宫。嘉庆二年十月○丁巳。上问太上皇帝安。○谕军机大臣等、向来忌辰。礼部例应进单。明年二月初七日。孝淑皇后忌辰。祗须在朕处进单。太上皇帝御前不必进呈。又是日各院大小官同。在衙门办事者。照常穿用素服。其在太上皇帝前随侍行走。及伺候召见引见者。照常穿天青褂。挂用朝珠。嘉庆二年十月○甲子。以圜丘大祀致斋。前期命皇次子旻宁诣孝淑皇后殡宫。行冬至祭礼。嘉庆二年十二月○庚申。以祫祭太庙致斋。前期命皇次子旻宁诣孝淑皇后殡宫。行岁暮祭礼。嘉庆三年二月○辛丑。孝淑皇后初周忌辰。命皇次子旻宁诣殡宫行礼。○癸丑。命皇次子旻宁祭孝淑皇后殡宫。十一月○戊辰。以圜丘大祀致斋。前期命皇次子旻宁诣孝淑皇后殡宫行冬至祭礼。十二月○甲寅。以袷祭太庙致斋。前期命皇次子旻宁诣孝淑皇后殡宫行岁暮祭礼。嘉庆四年二月○乙未。上诣观德殿几筵前供奠。○孝淑皇后再周忌辰。命皇次子旻宁诣殡宫行礼。四月○辛丑。上诣观德殿几筵前供奠。○晋封孝淑皇后兄一等侯盛住。三等公。○丁巳。上至静安庄孝淑皇后殡宫前奠酒。命皇次子行释服礼。五月○庚辰。祝封孝淑皇后曾祖父原任员外郎爱星阿、祖父拜唐阿常安、三等公。曾祖母王佳氏、祖母李佳氏、为公妻一品夫人。祭一次。建碑修坟如例。七月○己巳。上诣观德殿几筵前供奠。○以中元观德殿致祭前期命皇次子旻宁祭孝淑皇后殡宫。十一月○乙亥。以圜丘大祀致斋。前期命皇次子旻宁诣孝淑皇后殡宫。行冬至祭礼。十二月○戊申。以祫祭太庙致斋。前期命皇次子旻宁诣孝淑皇后殡宫。行岁暮祭礼。嘉庆五年二月○己丑。上至静安庄孝淑皇后殡宫奠酒。○庚寅。孝淑皇后三周忌辰。命皇次子旻宁诣殡宫行礼。○己酉。谕内阁、向来各衙门陈奏事件。遇有将皇子开列之处。俱照排行次序书写阿哥。并不书名。现在礼部奏请。三月十二日。孝淑皇后殡宫。行清明祭礼。开列名单内直书皇子旻宁殊于体制未协。所有礼部堂官。著交部察议。○壬子。谕内阁、前因礼部奏、三月十二日。孝淑皇后殡宫。应行清明致祭礼。开列名单。直书皇子旻宁似于体制未协。当经降旨将礼部堂官察议。本日据德明自请召见。并呈出乾隆四十二年。该部奏请添派阿哥、供献帛爵原摺、及清单。单内曾经书名。又将从前该部所存交片呈览。据原片开载恭进仪注。及奏摺内应写阿哥之处。俱改写皇子。并未概令书名。但礼部从前遇有祭祀典礼开列皇子名单。奏请简派。既经办有成案是该部上次所奏。尚无不合。朕不知该部旧例。系朕疏略。于该部堂司各官。毫无错误。既德明面奏、呈出交片。军机处俱有档案可稽。及令军机大臣详检查是年清汉各档。并无此件。自系该部彼时自行记载。德明一时记忆模糊。亦无足责。所有礼部堂官纪昀等五人、及德明、交部察议之处。俱著加恩宽免。嗣后仍著该部。几遇坛庙陵寝各典礼。应奏请奏派皇子摺内。俱照旧例书名。如系寻常陈奏事件。及拟赏清单。缮摺声明具奏、朕亦必以所奏为是。免其处分。否则俟召对时从容陈奏、亦无不可。朕每日召见廷臣。不但部院大臣。及大小京堂等、无不轮流接对。即呈递封章之科道。及曾经密保之部院司员。明保之旗下章京等、亦时常引对。德明又有何迫不及待之处。而率行请见耶。前因和珅。福长安。往往因有独对之时。即在外籍端招摇。逞其势焰。是以朕屡经饬禁。不准自请独对。今德明既违旨请见。已属胆大。又本日召见德明后。经朕令将查出原片进呈。而德明并不在外照例交奏事官员接递。辄擅进乾清门。径交奏事太监。迨太监不敢接收。伊又在乾清门内。自向奏事官员。交付转递。经御前大臣参奏、是德明违旨奏请独见。又于陈递事件。并不照例递交。辄行擅进乾清门。自行陈递。其咎实无可辞。德明、著交部议处。三月○甲子。命皇次子旻宁祭孝淑皇后殡宫。《清宣宗实录》道光帝上孝淑睿皇后谥号册文:册文曰。臣闻道彰俪日。庆都毓瑞于伊耆。德著伣天。太姒贻徽于周室。树母仪而作则。懿行常昭。怀慈范而摅诚。名言莫罄。肃瞻玉几。虔奉瑶函。钦惟皇妣孝淑皇后撰合乾元。厚符坤载。褕翟表静嘉之度。关睢传蔼吉之声。秘殿问安。襄夏凊冬温而弥恪。中宫佐治。赞宵衣旰食而益虔。溯正位于丙辰。当禅受纪元之会。恸升遐于丁巳。在藐孤授室之初。十六龄鞫育劬劳。酬恩罔极。廿四载晨昏悲慕。奉养徒虚。兆电枢虹渚之贞符。付托勉承夫遗诏。播兰掖椒涂之令誉。仁贤备述于挽章。稽茂矩而敬循。冀申美报。议徽称而佥协。式焕荣名。谨奉册、宝、恭上尊谥曰。孝淑端和仁庄慈懿光天佑圣睿皇后。于戏。典隆升配。两仪均健顺之功。礼备尊亲。百世仰肃雍之化。裕燕贻于有谷。景祜方长。熙鸿号于无疆。春晖宛在。极显扬之微悃。庶灵爽之式凭。谨言。